अमृतपाल और बंदी सिखों के पक्ष में डटा है कौमी इंसाफ मोर्चा, 1 अप्रैल को किंग्स इलेवन-KKR का मैच
मोहाली में बंदी सिखों की रिहाई की मांग और अमृतपाल सिंह की गिरफ्तारी की कार्रवाई के विरोध में चल रहे प्रदर्शन के बीच 1 अप्रैल को मोहाली के PCA स्टेडियम में IPL का मैच होगा। आईएस बिंद्रा PCA स्टेडियम में IPL मैचों की तैयारियां चल रही हैं।
पंजाब के सजा पूरी कर चुके बंदी सिखों की रिहाई और अमृतपाल पर कार्रवाई के विरोध में मोहाली में चल रहे प्रदर्शन के बीच पहली अप्रैल को इंडियन प्रीमियर लीग (IPL) का मैच खेला जाना है। यह मैच मोहाली के स्टेडियम में होगा। मोहाली के आईएस बिंद्रा PCA स्टेडियम में IPL मैचों की तैयारियां चल रही हैं। पंजाब में हाईअलर्ट के बावजूद मोहाली जिला प्रशासन और IPL आयोजकों ने फिलहाल मैचों के शेड्यूल में कोई बदलाव नहीं किया है।
IPL में बॉलीवुड एक्ट्रेस प्रिंटी जिंटा, नेस वाडिया, मोहित बर्मन और करन पॉल की मिल्कियत वाली फ्रेंचाइजी की टीम पंजाब किंग्स (पुराना नाम किंग्स इलेवन पंजाब) का मोहाली होम ग्राउंड है। इस बार पंजाब किंग्स के पांच मैच मोहाली में होने हैं और इनमें से पहला मैच एक अप्रैल को कोलकाता नाइट राइडर्स (KKR) टीम के साथ है। दूसरा मैच 13 अप्रैल को गुजरात टाइटंस के साथ होगा।
मोहाली में इन दोनों मैचों के लिए टिकटों की ऑनलाइन बिक्री शुरू हो गई है। टिकट का रेट 1,250 रुपए से लेकर 9 हजार रुपए तक है। दूसरी ओर बंदी सिखों की रिहाई के लिए निहंग और दूसरी जत्थेबंदियों ने PCA स्टेडियम से सिर्फ 2 किलोमीटर दूर कौमी इंसाफ मोर्चा लगा रखा है। सोहना गुरुद्वारे के पास अमृतपाल के समर्थकों ने भी डेरा लगा रखा है।
अन्य जिलों के मुलाजिम भी पहुंचेंगे
IPL टूर्नामेंट के दौरान सुरक्षा इंतजाम बनाए रखने के लिए मोहाली पुलिस के अलावा पंजाब के दूसरे जिलों से भी पुलिस बल यहां तैनात किया जाएगा। इस समय पूरे पंजाब में पुलिस हाई अलर्ट पर है, क्योंकि खालिस्तान समर्थक अमृतपाल और उसके समर्थकों की धरपकड़ चल रही है। मोहाली समेत पूरे पंजाब में तीन दिन से मोबाइल इंटरनेट और बल्क SMS सेवाएं बंद है।
दावा- स्थिति नियंत्रण में 
मोहाली जिला प्रशासन की माने तो अभी तक स्थिति नियंत्रण में है और प्रशासन लगातार हालात पर नजर बनाए हुए है। जिला प्रशासन जल्दी ही IPL आयोजकों से मिलकर विभिन्न मुद्दों पर बात करेगा। PCA अथॉरिटी और पंजाब किंग्स की मैनेजमेंट ने कहा कि मैच अपने तय शेड्यूल के मुताबिक खेले जाएंगे।
एक हजार से ज्यादा मुलाजिमों की तैनाती
IPL सीजन में मोहाली क्रिकेट स्टेडियम के अंदर और बाहर एक हजार से ज्यादा पुलिसकर्मी तैनात रहते हैं। इनमें स्पेशल वेपन्स एंड टैक्टिस (SWAT) और क्विक रिएक्शन टीम (QRTs) शामिल रहती हैं। टूर्नामेंट के सफल आयोजन को लेकर पुलिस और स्थानीय प्रशासन का रोल भी अहम रहता है। मोहाली क्रिकेट स्टेडियम आबादी के बीचोंबीच है और इसके आसपास बाजार भी है।
मोहाली में कब-कब मैच
कोरोना महामारी से पहले वर्ष 2019 में PCA स्टेडियम में मैच हुए थे। उसके बाद 2020, 2021 और 2022 में यहां IPL का कोई मैच नहीं हुआ। ​​​​​​ तीन साल बाद इस बार मोहाली में पांच मैच शेड्यूल होने से पंजाब समेत समूचे उत्तर भारत के क्रिकेट प्रेमी काफी उत्साहित हैं।
1 अप्रैल- पंजाब किंग्स VS कोलकाता नाइट राइडर्स 3:30 बजे मोहाली।
13 अप्रैल- पंजाब किंग्स VS गुजरात टाइटंस 7:30 बजे मोहाली।
20 अप्रैल- पंजाब किंग्स VS रॉयल चैलेंजर बैंगलोर 3:30 बजे मोहाली।
28 अप्रैल- पंजाब किंग्स VS लखनऊ सुपरजायंट्स 7:30 बजे मोहाली।
3 मई- पंजाब किंग्स VS मुबंई इंडियस 7:30 बजे मोहाली।
मोहाली के पास ही मुल्लांपुर में बन रहे नए महाराजा यादविंद्र सिंह इंटरनेशनल क्रिकेट स्टेडियम में वर्ष 2024 में IPL मैच हो सकते हैं।